CELEX: 62021TN0040
Language: el
Date: 2021-01-25 00:00:00
Title: Υπόθεση T-40/21: Προσφυγή της 25ης Ιανουαρίου 2021 — Σλοβακία κατά Επιτροπής

22.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/30
            
         
      Προσφυγή της 25ης Ιανουαρίου 2021 — Σλοβακία κατά Επιτροπής
      (Υπόθεση T-40/21)
      (2021/C 98/34)
      Γλώσσα διαδικασίας: η σλοβακική
      
         Διάδικοι
      
      
         Προσφεύγουσα: Δημοκρατία της Σλοβακίας (εκπρόσωπος: B. Ricziová)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση (ΕΕ) 2020/1734 της Επιτροπής, της 18ης Νοεμβρίου 2020, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (1), κατά το μέρος που με αυτήν εφαρμόστηκε έναντι της Σλοβακικής Δημοκρατίας δημοσιονομική διόρθωση σχετικά με το μέτρο «Αποσυνδεδεμένη άμεση ενίσχυση» για το οικονομικό έτος 2016 (και σχετικά με τα έτη υποβολής αιτήσεων 2013 και 2014), συνολικού ποσού 19 656 905,11 ευρώ·
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έναν μόνο λόγο που αφορά παράβαση του άρθρου 52, παράγραφος 4, στοιχείο α', του κανονισμού (ΕΕ) 1306/2013 του Ευρωπαϊκού Κοινοβουλίου και του Συμβουλίου (2), σε συνδυασμό με το άρθρο 34, παράγραφος 2, του εκτελεστικού κανονισμού (ΕΕ) 908/2014 της Επιτροπής (3), στο μέτρο κατά το οποίο δεν τηρήθηκαν έναντι της Σλοβακικής Δημοκρατίας οι διαδικαστικές εγγυήσεις που προβλέπουν οι διατάξεις αυτές.
      Στο πλαίσιο του λόγου ακυρώσεως που προβάλλει, η προσφεύγουσα υποστηρίζει ότι με την εκτελεστική απόφαση 2020/1734 η Επιτροπή αποκλείει από τη χρηματοδότηση της Ευρωπαϊκής Ένωσης ποσό 19 656 905,11 ευρώ με το οποίο επιβαρύνθηκε η Σλοβακική Δημοκρατία στο πλαίσιο του ΕΓΤΕ και το οποίο συνιστά τμήμα της δημοσιονομικής διόρθωσης που αφορά το μέτρο «Αποσυνδεδεμένη άμεση ενίσχυση» για το οικονομικό έτος 2016 (καθεστώς ενιαίας στρεμματικής ενίσχυσης — αδυναμίες στην επικαιροποίηση του ΣΑΑ (ποιότητα), ποιότητα των επιτόπιων ελέγχων και ανακτήσεις πληρωμών — έτος υποβολής αιτήσεων 2015). Κατά την προσφεύγουσα, το ποσό αυτό περιλαμβάνει τα έτη υποβολής αιτήσεων 2013 και 2014, τα οποία δεν αποτέλεσαν αντικείμενο έρευνας.
      
         (1)  ΕΕ 2020, L 390, σ. 10.
      
         (2)  Κανονισμός (EE) 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ 2013, L 347, σ. 549).
      
         (3)  Εκτελεστικός κανονισμός (ΕΕ) 908/2014 της Επιτροπής, της 6ης Αυγούστου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια (ΕΕ 2014, L 255, σ. 59).